**Pregătit pentru circuit, Focus ST Edition este un hot-hatch rapid, dinamic și polivalent în utilizarea de zi cu zi**

* Noul Ford Focus ST Edition combină suspensia reglabilă, tipică modelelor de curse, frânele față Brembo și puterea motorului EcoBoost pentru a permite abordarea într-un regim dinamic a oricărui drum, cât și a circuitelor de viteză
* Pachetul de echipamente standard include opțiunile pe care clienții Focus ST le aleg cel mai des pentru confortul de zi cu zi – sistem audio B&O, pachet de asistență pentru șofer și pachet de iarnă
* Vopseaua unică pentru exterior – Azura Blue, cu detalii High Gloss Black și cusăturile interioare distinctive Motion Blue se adaugă exclusivității ediției speciale

**Koln, Germania, 10 aprilie 2024** – Ford a anunțat astăzi Focus ST Edition, un model dezvoltat de echipa Ford Performance, destinat utilizării pe circuit, dar polivalent pentru întreaga familie. 1

Conceput pentru a recompensa pe circuit șoferii entuziaști cu răspunsul tipic unei mașini de competiție, Focus ST Edition propune cel mai ridicat nivel de performanță de până acum, fără să facă rabat de la tipicul unei mașini de familie care oferă multă polivalență pe drumul zilnic către școala copiilor.

Disponibil pentru comandă în România, Focus ST Edition include multe tehnologii avansate, precum:

* Un sistem de suspensie reglabil Ford Performance, care permite proprietarilor entuziaști să regleze fin dinamica de conducere în funcție de preferințele personale
* Jante din aliaj fabricate folosind un proces specific pentru componentele din industria aerospațială
* Frâne față Brembo care asigură frânare puternică și consecventă tur după tur
* Motorul Ford EcoBoost de 2,3 litri care dezvoltă 280 CP și 420 Nm 2, 3 permite o accelerație 0-100 km/h în 5,7 secunde

"Noua ediție Focus ST reprezintă tot ce este mai bun de la Ford Performance într-un pachet utilizabil zi de zi", a declarat Stefan Muenzinger, Ford Performance Manager, Europa. "ST (Sports Technologies) înseamnă că șoferii nu trebuie să facă compromisuri în ceea ce privește confortul, dar se pot bucura în continuare de emoția unei zile pe circuit."

**Pregătit pentru orice scenariu**

Suspensia reglabilă a modelului Focus ST Edition este livrată cu o configurație dezvoltată de Ford Performance, testată pe scară largă în Europa, inclusiv pe Nürburgring Nordschleife din Germania.

Sistemul de suspensie, produs de specialiștii în motorsport KW Automotive, dispune de carcase de amortizoare din oțel inoxidabil și arcuri ce permit o gardă la sol cu 10 mm mai mică în față și în spate în comparație cu Focus ST standard, pentru un echilibru și un control mai ridicate. Clientul are la dispoziție posibilitatea de a regla suplimentar garda la sol cu 20 mm. Rata de amortizare este cu peste 50% mai mare în comparație cu Focus ST standard.

Focus ST Edition este livrat cu un document tehnic care oferă setările recomandate ale suspensiei pentru o varietate de condiții de conducere - inclusiv setări specifice pentru Nordschleife - pentru a ajuta pasionații care merg pe circuit să-și regleze fin experiențele de conducere.

Jantele din aliaj ușor, de 19 inchi, au o greutate mai mică cu 10% comparat cu jantele normale. Ele sunt construite folosind un proces care compactează aliajul de aluminiu pentru a crește rezistența la șocuri, utilizând în același timp mai puțin material. Masa redusă a roților permite schimbarea mai rapidă a direcției și ajută anvelopele Pirelli P Zero Corsa de înaltă performanță să atingă un nivel de tracțiune mai ridicat pentru accelerații mai rapide, frânări mai scurte și viteze mai ridicate în viraje.

Disponibil exclusiv în configurație hatchback cu cinci uși și cutie de viteze manuală cu șase trepte, Focus ST Edition 1 dispune de un motor EcoBoost de 2,3 litri cu un turbocompresor twin-scroll cu inerție redusă, capabil să furnizeze 280 CP 2, 3 la 5.500 rpm și 420 Nm 2, 3 la 3.000 rpm, rezultând o accelerație 0-100 km/h în 5,7 secunde și o viteză maximă de 250 km/h.

**Versatil și bine echipat**

A fi un șofer entuziast nu înseamnă că trebuie să suferi de lipsa de confort în utilizare zilnică. Focus ST Edition oferă standard pachetele de opțiuni pentru care clienții Focus ST optează cel mai des, inclusiv sisteme sofisticate de asistență pentru șofer.

Pachetul de asistență pentru șofer include Adaptive Cruise Control 4 cu recunoașterea limitelor de viteză și menținerea pe centrul benzii de rulare, un sistem conceput pentru a face condusul pe autostradă mai puțin solicitant, plus sistemul de informare a unghiului mort, completat de Cross Traffic Alert 3.

Focus ST Edition dispune, de asemenea, de un sistem de sunet premium B&O de 675 W cu zece difuzoare și un subwoofer, în timp ce pachetul standard de iarnă include un volan încălzit și un parbriz încălzit Quickclear pentru dezghețarea rapidă în condiții de gheață.

Toate unitățile Focus ST Edition vin în culoarea Azura Blue – exclusivă pentru gama Focus ST – completată de finisaje High Gloss Black pentru jante, plafon, spoiler spate și difuzor, oglinzi retrovizoare și emblema ST. În interior există cusături Motion Blue pentru scaunele Ford Performance, volan, schimbătorul de viteze și alte elemente ale consolei centrale.

Focus ST Edition se alătură gamei existente Focus ST, disponibilă în versiunile cu cinci uși și break, disponibilă și cu transmisie automată cu șapte trepte.

# # #

1 Ford Focus ST Edition EcoBoost emisii CO2 omologate 185-189 g/km WLTP, eficiență omologată a consumului de combustibil 8,1-8,3 l/100 km WLTP. Ford Focus ST EcoBoost a omologat emisii CO2 182-189 g/km WLTP, eficiență omologată a consumului de combustibil 7,9-8,3 l/100 km WLTP. Consumul WLTP declarat de combustibil/energie, emisiile de CO2 și autonomia electrică sunt determinate în conformitate cu cerințele și specificațiile tehnice ale Regulamentelor Europene (CE) 715/2007 și (UE) 2017/1151, astfel cum au fost modificate ultima dată. Procedurile standard de testare aplicate permit compararea între diferite tipuri de vehicule și diferiți producători.

2 Valorile nominale ale cailor putere și cuplului au fost testate conform ECE R85-00.

3 Caii putere și cuplul sunt atribute independente și nu pot fi obținute simultan.

4 Funcțiile de asistență a șoferului sunt suplimentare și nu înlocuiesc atenția, judecata și nevoia șoferului de a controla vehiculul.

***Ford*** *este o marcă americană globală prezentă în Europa de mai bine de 100 de ani, care este dedicată libertății de mișcare care merge mână în mână cu îngrijirea planetei și a celorlalți. Planul Ford+ al companiei, cu unitățile de afaceri Model e, Ford Pro și Ford Blue, accelerează transformarea europeană către un viitor complet electric, cu o amprentă neutră de carbon până în 2035. Compania progresează cu noi vehicule electrice îndrăznețe, fiecare proiectate pentru clienții europeni. Vânzând și întreținând vehicule Ford pe 50 de piețe europene individuale, operațiunile includ, de asemenea, Ford Motor Credit Company, Ford Customer Service Division și 14 unități de producție (opt unități deținute în totalitate și șase unități mixte) cu patru centre cu sediul în Köln, Germania; Valencia, Spania și la joint venture-ul nostru din Craiova, România și Kocaeli, Turcia. Ford are aproximativ 34.000 de angajați la unitățile sale deținute în totalitate și la întreprinderile mixte consolidate și aproximativ 57.000 de oameni, dacă includem companiile neconsolidate din Europa. Mai multe informații despre companie, produsele sale și Ford Credit sunt disponibile la corporate.ford.com.*